O'zbekiston-AQSh: Inson huquqlari va qonun ustuvorligi muhokamada
Vashingtondagi uchrashuvda Tashqi ishlar vaziri Abdulaziz Komilov O'zbekiston hukumati fuqarolarning haq-huquqlarinii ta'minlashga bel bog'lagan, deya ta'kidlagan. 
Destroning bildirishicha, Amerika O'zbekistonda majburiy mehnat va inson savdosiga qarshi kurash, hibsxona va qamoqxonalardagi vaziyatni yaxshilash va e'tiqod erkinligini kengaytirish yo'lida yordamlashishda davom etadi. AQShning Markaziy Osiyoga nisbatan strategiyasida huquq va demokratiya targ'iboti asosiy maqsadlardan biri deya belgilangan. O'zbekistonning AQShdagi elchisi Javlon Vahobovga ko'ra, Destro va Komilov uchrashuvi samarali kechgan. Komilov O'zbekiston hukumati fuqarolarning haq-huquqlarinii ta'minlashga bel bog'lagan, deya ta'kidlagan. Bu hafta O'zbekiston delegatsiyasi bilan yillik maslahatlashuv o'tkazayotgan AQSh rasmiylari Vashington respublikada islohotlar to'xtamaydi va jadallashaveradi, degan umidda. Ularning qayd etishicha, Amerika O'zbekistonga imkon qadar yordamlashadi. Diplomatlar oradagi samimiy muloqotdan mamnun. Davlat departamentida Markaziy Osiyo bo'yicha bosh diplomat Jonatan Henik deydiki, o'tgan yillarda O'zbekistonda qator sohalarda, xususan inson huquqlari borasida ham progress kuzatildi. "Umidimiz, mana shu jarayonlar davom etib, mahalliy va xalqaro nohukumat tashkilotlar ro'yxatga olinib, bemalol faoliyat olib boradi", - deydi Henik. Amerika hukumati, shuningdek, O'zbekistonda iqtisodiy taraqqiyot bo'lishi, xususan sarmoya oqimi oshishi, biznes muhit yaxshilanishi uchun ham huquq va qonun ustuvorligi hamda fuqaro jamiyati naqadar ahamiyatli ekanini eslatib keladi. AQSh xususiy sektoridan O'zbekistonga to'g'ridan-to'g'ri investitsiya kirishida ham erkinlik va tizimga ishonch darajasi muhim rol o'ynaydi. Sudlar mustaqil emasligi, sistema adolatli ishlamasligi iqtisodiy taraqqiyot yo'lidagi asosiy to'siqlardir, deya eslatadi mutaxassislar.